รัฐบาลไทย-ข่าวทำเนียบรัฐบาล-รองนายกรัฐมนตรีแถลงข่าวการหารือร่วมกับ   สมาคมการประมงแห่งประเทศไทย    เพื่อกำหนดแนวทางการแก้ไขปัญหาจากการประกอบอาชีพประมง
วันจันทร์ที่ 5 พฤศจิกายน 2561
รองนายกรัฐมนตรีแถลงข่าวการหารือร่วมกับ   สมาคมการประมงแห่งประเทศไทย    เพื่อกําหนดแนวทางการแก้ไขปัญหาจากการประกอบอาชีพประมง
รองนายกรัฐมนตรีแถลงข่าวการหารือร่วมกับ   สมาคมการประมงแห่งประเทศไทย    เพื่อกําหนดแนวทางการแก้ไขปัญหาจากการประกอบอาชีพประมง
วันนี้ (5 พฤศจิกายน 2561) เวลา 14.00 น. ณ ห้อง VIP1 สโมสรทหารบก ถนนวิภาวดีรังสิต กรุงเทพฯ พลเอก ฉัตรชัย สาริกัลยะ รองนายกรัฐมนตรี เป็นประธานการประชุมอนุกรรมการแก้ไขปัญหาการทําประมงผิดกฎหมาย หารือร่วมกับสมาคมการประมงแห่งประเทศไทย เพื่อกําหนดแนวทางการแก้ไขปัญหาจากการประกอบอาชีพประมง
รองนายกรัฐมนตรี กล่าวถึงการบังคับใช้กฎหมายที่อาจส่งผลกระทบกับการบริหารจัดการแรงงานภาคประมง ว่า จากกรณีคําพิพากษาของศาลจังหวัดเกาะสมุย สั่งลงโทษปรับลูกเรือประมงอวนล้อมจับปลากะตัก จํานวน 38 คน คนละ 3 ล้านบาท ในข้อหาจับปลากะตักเวลากลางคืน โดยมีโทษเต็มคือ ปรับคนละ 6 ล้านบาท แต่จําเลยสารภาพ ลดโทษกึ่งหนึ่งเหลือคนละ 3 ล้านบาท ซึ่งสมาคมประมงเห็นว่า คําพิพากษาของศาลไม่ได้กล่าวถึงมาตรา 166 ของ พ.ร.ก.การประมง ที่ศาลมีอํานาจไม่ลงโทษหรือลงโทษน้อยกว่าที่กําหนดในกฎหมายได้ ลูกเรือที่ไม่มีเงินจ่ายค่าปรับ ต้องถูกกักขังแทนค่าปรับเกิน 1 ปี แต่ไม่เกิน 2 ปี ทําให้ประเทศไทยถูกมองว่าไม่ดูแลแรงงานข้ามชาติ แรงงานข้ามชาติอาจไม่มาทํางานบนเรือประมง จึงมีข้อสั่งการเพื่อให้ดําเนินการดังนี้
1) มอบกรมประมงประสานผู้แทนสํานักงานอัยการสูงสุด ให้คําปรึกษาแนะนําข้อกฎหมายต่าง ๆ กับสมาคมการประมงแห่งประเทศไทย ให้เป็นไปตามเจตนารมณ์ของ พ.ร.ก.การประมง เพื่อให้ศาลอุทธรณ์พิพากษาลงโทษสถานเบา หรือไม่ลงโทษ
2) มอบกรมการจัดหางานและกรมสวัสดิการและคุ้มครองแรงงาน ร่วมกันชี้แจง ทําความเข้าใจ กระบวนการทางกฎหมายกับทูตแรงงานของประเทศที่มีแรงงานในภาคประมง เช่น เมียนมา กัมพูชา เพื่อมิให้กระทบกับการบริหารจัดการแรงงานภาคประมงซึ่งกําลังดําเนินการอยู่ในขณะนี้ ภายในวันที่ 15 พฤศจิกายน 2561
3) สมาคมการประมงแห่งประเทศไทยจะมีการจัดสัมมนาอบรมชาวประมง เพื่อสร้างการรับรู้และเข้าใจเกี่ยวกับกระบวนการบังคับใช้กฎหมาย โดยกรมประมง กรมการจัดหางาน กรมสวัสดิการและคุ้มครองแรงงาน และสํานักงานอัยการสูงสุด ร่วมเป็นวิทยากรเพื่อสร้างความเข้าใจที่ถูกต้อง เพื่อมิให้กระทบต่อการบริหารจัดการแรงงานประมงข้ามชาติ ตามที่สมาคม ฯ กังวล เนื่องจากหลายกรณีเจ้าของเรือได้รับคําแนะนําที่ไม่ถูกต้องในการต่อสู้คดีต่าง ๆ อาจส่งผลเสียต่อลูกเรือประมง ทําให้ต้องถูกลงโทษ
สําหรับประเด็นปัญหาราคาสัตว์น้ําตกต่ํา โดยเฉพาะปลาหมึกกล้วย นั้น โดยกรมประมงรายงานผลการหารือร่วมเมื่อวันที่ 2 พฤศจิกายน 2561 ระหว่างสมาคมการประมง กรมประมง และภาคธุรกิจ มีข้อสรุปร่วมกัน ทั้งนี้ รองนายกรัฐมนตรี จึงมีข้อสั่งการให้ดําเนินการแก้ปัญหาอย่างเร่งด่วน โดยให้ภาคธุรกิจที่เกี่ยวข้อง (สมาคมอาหารแช่เยือกแข็ง) รับซื้อปลาหมึกกล้วยเพื่อเก็บไว้ในห้องเย็น เพื่อใช้เป็นวัตถุดิบ มีการจัดการประชุมแพปลา ตลาดปลา เพื่อชี้แจงทําความเข้าใจเรื่องการจัดทําเอกสารตามระบบตรวจสอบย้อนกลับสินค้าประมงเพื่อให้ภาคธุรกิจเกี่ยวเนื่องปฏิบัติได้อย่างถูกต้องตามระบบตรวจสอบย้อนกลับสินค้าประมง
พร้อมกันนี้ ให้ดําเนินการแก้ปัญหาระยะสั้น โดยภาครัฐจะพิจารณามาตรการการนําเข้าสินค้า ด้าน IUU โดยหารือกับฝ่ายเมียนมาให้แจ้งข้อมูลเพิ่มเติมในแบบฟอร์มของฝ่ายเมียนมา เช่น เลขที่ใบอนุญาตทําการประมง พื้นที่ทําการประมง ข้อมูลเกี่ยวกับเรือประมง รวมไปถึงการแก้ปัญหาระยะกลาง โดยภาครัฐจะพิจารณามาตรการการนําเข้าสินค้า และด้านสุขอนามัย รวมทั้งการแก้ปัญหาระยะยาว โดยการจัดตั้งคณะทํางานเพื่อจัดทําข้อมูล ประกอบด้วยข้อมูลการตลาด สินค้า สัตว์น้ําทั้งห่วงโซ่อุปทาน และข้อมูลต้นทุนการจับสัตว์น้ําของชาวประมงตามชนิดเครื่องมือ และขนาดเรือประมง เพื่อเป็นฐานข้อมูลประกอบการแก้ไขปัญหา ต่อไป
....................
กลุ่มประชาสัมพันธ์และเผยแพร่ สํานักโฆษก